5 อันดับ ประกันชีวิต
บทความต่อเนื่องจากเรื่องตอนเช้าที่เป็นประกันสุขภาพ คราวนี้มาเป็นเรื่องของประกันชีวิต ทุกคนคงเคยสงสัยว่าบริษัทประกันชีวิตเจ้าไหนใหญ่ที่สุดในประเทศไทย
20 ก.ย. 2560

บทความต่อเนื่องจากเรื่องตอนเช้าที่เป็นประกันสุขภาพ
คราวนี้มาเป็นเรื่องของประกันชีวิต
ทุกคนคงเคยสงสัยว่าบริษัทประกันชีวิตเจ้าไหนใหญ่ที่สุดในประเทศไทย
ปี 2559 ธุรกิจประกันชีวิตในประเทศไทย มีเบี้ยรับรวมสูงถึง 568,260 ล้านบาท
เพิ่มขึ้นจากปี 2558 ประมาณ 5.7% ถือเป็นธุรกิจที่เติบโตสวนกระแสภาวะเศรษฐกิจได้เป็นอย่างดี
ด้วยการเข้าใจถึงการทำประกันชีวิต และเข้าถึงข้อมูลได้ง่ายขึ้น ผ่านช่องทางต่างๆที่บริษัทประกันชีวิตนำเสนอ
จากรายงานของสมาคมประกันชีวิตไทย ช่องทางที่ได้รับความนิยมสูงสุดยังคงเป็นตัวแทนขายประกันชีวิตที่คนไทยคุ้นเคย โดยมีส่วนแบ่งช่องทางการจำหน่ายสูงถึง 50.4%
ตามมาด้วยอันดับสองคือช่องทางผ่านธนาคาร หรือเรียกว่า Bancassurance
ด้วยส่วนแบ่ง 43.5% ซึ่งน่าจับตามองเป็นอย่างยิ่ง เพราะมีอัตราการเติบโต 8% มากกว่าช่องทางตัวแทนที่เติบโตเพียง 4%
ส่วนช่องทางที่เหลือจะเป็นการตลาดแบบตรงและช่องทางอื่นๆ ซึ่งกินส่วนแบ่งทางการตลาดรวมกันเพียง 6-7% เท่านั้น
ถึงตรงนี้หลายคนคงอยากทราบว่าแล้วใครเป็นเจ้าตลาดธุรกิจมูลค่ามหาศาลเช่นนี้ แต่ละบริษัทมีประวัติความเป็นมาเช่นไร
เรามาดู 5 อันดับแรกของธุรกิจประกันชีวิตในประเทศไทยในปี 2559 กัน
อันดับ 5 : บมจ. ไทยพาณิชย์ประกันชีวิต
เบี้ยรับรวม 52,721 ล้านบาท กินส่วนแบ่ง 9.28%
ไทยพาณิชย์ประกันชีวิต ก่อตั้งเมื่อปี พ.ศ. 2519 ปัจจุบันอายุ 41 ปี
โดยตอนแรกใช้ชื่อ บริษัท มหานครประกันชีวิต จำกัด ต่อมาเมื่อปี พ.ศ. 2531 ธนาคารไทยพาณิชย์ได้ซื้อหุ้นและเข้ามาเป็นผู้ถือหุ้นใหญ่
ในปี 2543 ไทยพาณิชย์ได้ร่วมทุนกับ บริษัท นิวยอร์คไลฟ์อินเตอร์เนชั่นแนล อิงค์ จากอเมริกา และต่อมา ไทยพาณิชย์ได้ซื้อหุ้นคืน และเป็นเจ้าของคนเดียว
ไทยพาณิชย์ประกันชีวิต เป็นการผสมผสานระหว่างธนาคารและบริษัทประกันชีวิตชื่อดัง และใช้ความได้เปรียบในการเป็นธนาคาร ในขายผลิตภัณฑ์ต่างๆ ทำให้บริษัทสามารถกินส่วนแบ่งการตลาดได้เป็นจำนวนมาก
อันดับ 4 : บมจ. กรุงไทย-แอกซ่า ประกันชีวิต
เบี้ยรับรวม 55,875 ล้านบาท กินส่วนแบ่ง 9.83%
กรุงไทย-แอกซ่า ก่อตั้งเมื่อปี พ.ศ. 2540 หรือมีอายุเพียง 20 ปี
คล้ายกับไทยพาณิชย์ประกันชีวิต
บริษัทนี้เป็นการร่วมทุนของธนาคารกรุงไทย และกลุ่มแอกซ่า ซึ่งเป็นกลุ่มธุรกิจประกันชีวิตชั้นนำจากยุโรป
ถึงแม้ว่ากรุงไทย-แอกซ่า จะเป็นบริษัทประกันชีวิตรายใหม่ แต่เนื่องด้วยความเข้มแข็งทางด้านการเงิน และใช้ประโยชน์จากช่องทางธนาคารที่มีอยู่เดิมแล้ว ทำให้กรุงไทย-แอกซ่า สามารถขึ้นมาติด 1 ใน 5 อันดับบริษัทประกันชีวิตของประเทศไทย
อันดับ 3 : บมจ. ไทยประกันชีวิต
เบี้ยรับรวม 80,523 ล้านบาท กินส่วนแบ่ง 14.17%
ก่อตั้งขึ้นเมื่อปี พ.ศ.2485 หรือเมื่อ 75 ปีที่แล้ว
เราคงรู้จักบริษัทนี้กันดี เพราะโฆษณาแต่ละชุดของไทยประกันชีวิตจะเน้นแนวสะเทือนอารมณ์
นอกจากนี้ ไทยประกันชีวิตยังมีธุรกิจในเครือคือ ธนาคารไทยเครดิตเพื่อรายย่อย อีกด้วย
อันดับ 2 : บมจ. เมืองไทยประกันชีวิต
เบี้ยรับรวม 97,012 ล้านบาท กินส่วนแบ่ง 17.07%
เมืองไทยประกันชีวิต ดำเนินธุรกิจตั้งแต่ปี พ.ศ. 2494 หรือเมื่อ 66 ปีที่แล้ว สร้างการรับรู้ของแบรนด์ผ่านโฆษณาที่เน้นความเฮฮา สร้างรอยยิ้ม หลายคนคงคุ้นเคยกับโฆษณา “ดำน้ำ ดูปะการัง ปลูกป่า” ของแบรนด์นี้เป็นอย่างดี
เมืองไทยประกันชีวิตเป็นพันธมิตรกับธนาคารกสิกรไทย ด้วย 2 แบรนด์ที่แข็งแรง ทำงานร่วมกัน
ทำให้เมืองไทยประกันชีวิตสามารถครองอันดับต้นๆ ได้
อันดับ 1 : บจก. เอไอเอ ประเทศไทย (AIA)
เบี้ยรับรวม 121,254 ล้านบาท กินส่วนแบ่ง 21.34%
AIA เริ่มธุรกิจครั้งแรกที่เซี่ยงไฮ้เมื่อ 98 ปีที่แล้ว
โดยปัจจุบันเป็นกลุ่มบริษัทประกันชีวิตที่ใหญ่ที่สุดในภูมิภาคเอเชียแปซิฟิก
เข้ามาทำธุรกิจในประเทศไทยตั้งแต่ปี พ.ศ. 2481 หรือเมื่อ 79 ปีที่แล้ว โดยกว่า 1 ใน 3 ของกรมธรรม์ประกันชีวิตทั้งหมดในประเทศไทย เป็นของ AIA
อย่างไรก็ตาม ที่น่าสนใจคือ ผลประกอบการครึ่งปีแรกของปี 2560 เมืองไทยประกันชีวิต มีเบี้ยรับปีแรกสูงที่สุดในบรรดาบริษัทประกันชีวิตทั้งหมด โดยมีส่วนแบ่งอยู่ที่ 19.45% ขณะที่ AIA มีส่วนแบ่งอยู่ที่ 19.41%
เรื่องนี้แปลว่า เบี้ยรับรวมของ AIA ถึงแม้ยังเป็นอันดับ 1 อยู่ แต่เบี้ยรับปีแรก เมืองไทยประกันชีวิต สามารถล้มเบอร์ 1 ตลอดกาลอย่าง AIA ได้เป็นครั้งแรก
อย่างไรก็ตาม..
สุดท้ายลูกค้าอาจจะไม่ได้แคร์ว่าใครคือเบอร์ 1 หรือเป็นอันดับต้นๆมาแล้วกี่สิบปี
สิ่งที่ลูกค้าสนใจจริงๆอาจเป็นเพียงแค่ว่า
เมื่อถึงเวลาที่เขาต้องเคลมประกันจากบริษัทจริงๆแล้ว ทุกอย่างสามารถทำได้ราบรื่น รวดเร็ว เหมือนตอนแรกที่บริษัทเสนอขายประกันให้แก่ลูกค้า..